Document ID: /roh_data/filtered/fineweb-2-filterrobots_roh.jsonl.gz/1874

120 ciclistas e ciclists sajan s'annunziads gia ordavant. Mintg'onn intgins dapli di Marcus Derungs, in dals organisaturs. Ensemen cun Judith Huonder e Stefan Schwenke ha el inizià avant dus onns la renaschientscha dil GP Val. Uss organiseschan ils trais ciclists passiunai gia la terza giada en roda la cursa.
Encunter il trend
Il GP Val è en sasez ina cursa encunter il trend. Ozendi è la devisa savens «pli lung e pli stip». En il sport da currer èn quai ils ultra-maratons sco il Swissalpine a Tavau, en il sport da velo cursas sur plirs pass sco la Alpen Challenge a Lai ni il Maraton da velo da l'Engiadina a Zernez. Il GP Val perencunter è mo 21,2 kilometers lung cun ina differenza d'autezza da 550 meters. Mo perquai ch'el è a l'entschatta da la stagiun da velo è la cursa pli curta ina preparaziun perfetga per las cursas pli lungas che suondan pli tard.
Dus matadors locals èn ils favurits
Sco favurits valan quest onn dus matadors locals: Mathias Alig da Val Son Pieder e Vital Albin da Tersnaus ch'è actualmain il meglier giuven mountainbiker da la Svizra. Finamira dals megliers è dad esser pli spert che l'auto da posta. Quel dovra tenor urari exact 38 minutas da Glion a Val Son Pieder.
La 33avla ediziun dal GP Val è dumengia, l'emprim da matg 2016.